Broj: 711-I-698-P-246-21/23-03-21

Zagreb, 06. travnja 2023.g.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **povodom vlastitih saznanja mogućeg sukoba interesa dužnosnice Irene Franković, općinske načelnice Općine Sveta Nedelja,** na 4. sjednici, održanoj dana 06. travnja 2023.g., donosi sljedeću:

**ODLUKU**

1. **Propustom da po pisanom nalogu Povjerenstva, u danom roku koji je istekao 15. listopada 2021. podnese pravilno i potpuno ispunjeni obrazac izvješća o imovinskom stanju dužnosnice povodom** **prestanka obnašanja dužnosti zamjenice općinskog načelnika koja obnaša dužnost općinske načelnice Općine Sveta Nedelje** **te povodom stupanja na dužnost općinske načelnice Općine Sveta Nedelja 21. svibnja 2021., dužnosnica Irene Franković, općinska načelnica Općine Sveta Nedelja, počinila je povredu članka 10., u vezi s člancima 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosnici Irene Franković izriče se sankcija obustave isplate dijela neto mjesečne plaće u ukupnom iznosu od 265,45 eura[[1]](#footnote-1)/2.000,00 kuna, koja će trajati 2 mjeseca, a izvršit će se 2 jednaka uzastopna mjesečna obroka, svaki u pojedinačnom iznosu od 132,72 eura/1.000,00 kuna.**

Obrazloženje

Povjerenstvo je na 178. sjednici, održanoj 01. srpnja 2022.g. pokrenulo postupak za odlučivanje o sukobu interesa protiv dužnosnice Irene Franković, općinske načelnice Sveta Nedelja, zbog moguće povrede članaka 8. i 9. ZSSI-a, koja proizlazi iz propusta da po pisanom nalogu Povjerenstva, u danom roku koji je protekao 15. listopada 2021.g. podnese pravilno i potpuno ispunjeni obrazac izvješća o imovinskom stanju dužnosnika, prestanka obnašanja dužnosti zamjenice općinskog načelnika te povodom stupanja na dužnost općinske načelnice Općine Sveta Nedelja 21. svibnja 2021.

Na odluku o pokretanju dužnosnica se nije očitovala.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da je Irene Franković obnašala dužnost zamjenice općinske načelnice Općine Sveta Nedelja u mandatu 2017.-2021.g., i to od 25. svibnja 2017. do 31. prosinca 2020., dužnost zamjenice općinskog načelnika koja obnaša dužnost općinskog načelnika Općine Sveta Nedelja od 1. siječnja 2021. do 20. svibnja 2021., te da u mandatu 2021. – 2025. od 21. svibnja 2021. obnaša dužnost općinske načelnice Općine Sveta Nedelja. Slijedom navedenoga, Irene Franković je povodom obnašanja navedenih dužnosti obvezna postupati sukladno odredbama ZSSI-a.

Sukladno odredbi članka 8. stavka 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan dok su sukladno stavku 2. istog članka obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnica po proteku 30 dana od prestanka mandata zamjenice općinskog načelnika koja obnaša dužnost općinske načelnice Općine Sveta Nedelja nije podnijela izvješće o imovinskom stanju, te da nije podnijela izvješće o imovinskom stanju povodom stupanja na dužnost općinske načelnice Općine Sveta Nedelja.

Povjerenstvo je stoga Zaključkom broj: 711-I-1546-IK-1635-17/21-05-20 od 29. rujna 2021.g. naložilo da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnica je upozorena da će, ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo protiv nje pokrenuti postupak zbog kršenja odredbi iz članka 8. i 9. ZSSI-a.

Dužnosnica je navedeni zaključak zaprimila 30. rujna 2021.g. putem elektroničke dostave te je rok od 15 dana za ispunjenje obveze protekao s danom 15. listopada 2021.g.

Dužnosnica je dana 4. srpnja 2022. podnijela izvješća o imovinskom stanju povodom prestanka obnašanja dužnosti zamjenice općinskog načelnika koja obnaša dužnost općinske načelnice Općine Sveta Nedelja, te povodom stupanja na dužnost općinske načelnice Općine Sveta Nedelja te su ista odobrena 6. srpnja 2022.

 Slijedom svega navedenog, Povjerenstvo je utvrdilo da je dužnosnica Irene Franković propustila po pisanom pozivu Povjerenstva, u danom roku od 15 dana koji je istekao 15. listopada 2021.g., podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenice općinskog načelnika Općine Sveta Nedelja te povodom stupanja na dužnost općinske načelnice Općine Sveta Nedelja 21. svibnja 2021.,čime je počinila povredu članka 10. ZSSI-a, u vezi s člancima 8. i 9. ZSSI-a te je odlučeno kao u točki I. izreke ove odluke.

 Člankom 42. ZSSI-a propisane su sankcije koje se mogu izreći za povredu odredbi ZSSI-a. Člankom 42. stavkom 3. ZSSI-a propisano je da će za povredu odredbi članka 10. i 27. ovog Zakona Povjerenstvo izreći sankciju iz stavka 1. točke 2. (obustava isplate dijela neto mjesečne plaće) i točke 3. (javno objavljivanje odluke Povjerenstva) istog članka, iz čega proizlazi da je za utvrđenu povredu članka 10. isključena mogućnost izricanja sankcije opomene.

Prilikom donošenja odluke o sankciji obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

 Člankom 44. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 265,45 eura/2.000,00 kuna do 5.308,91 eura/40.000,00 kuna vodeći računa o težini i posljedicama povrede Zakona.

Prilikom donošenja odluke o visini sankcije Povjerenstvo je ocijenilo sve okolnosti iz kojih proizlaze težina i posljedice utvrđene povrede ZSSI-a. Kao okolnost koja opravdava izricanje manje sankcije unutar zakonom propisanog raspona Povjerenstvo je cijenilo da je nakon pokretanja postupka dužnosnica ispunila svoju obvezu i podnijela predmetna izvješća.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 265,45 eura/2.000,00 kuna, koja će trajati 2 mjeseca, a izvršit će se 2 jednaka uzastopna mjesečna obroka, svaki u pojedinačnom iznosu od 132,72 eura/1.000,00 kuna

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a. Navedeni je Zakon stupio na snagu 25. prosinca 2021.

S obzirom da je prva radnja povodom koje je formiran predmet P-246/21 učinjena prije stupanja ZSSI/21-a na snagu te da se isti predmet vodi u odnosu na okolnosti nepodnošenja izvješća o imovinskom prema odredbama ZSSI-a, koji je bio u primjeni do 24. prosinca 2021., isti će biti dovršen sukladno odredbama ZSSI-a.

 Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

Aleksandra Jozić Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Irene Franković, osobna dostava

3. Objava na internetskoj stranici Povjerenstva

4. Pismohrana

1. Fiksni tečaj konverzije 7.53450 [↑](#footnote-ref-1)